Определение на Съда (осми състав) от 17 септември 2020 г. (преюдициално запитване от Tribunal Arbitral Tributário (Centro de Arbitragem Administrativa - CAAD) - Португалия) – Super Bock Bebidas SA/Autoridade Tributária e Aduaneira
(Дело C-837/19)1
(Преюдициално запитване – Данъчно облагане – Данък върху добавената стойност (ДДС) – Приспадане на данъка, платен върху получени доставки – Шеста директива 77/388/ЕИО – Член 17, параграф 6 – Директива 2006/112/ЕО – Членове 168 и 176 – Изключение от правото на приспадане – Придобиване на услуги за настаняване, храна, напитки, лизинг на автомобили, горива и пътни такси – Клауза „standstill“ – Присъединяване към Европейския съюз)
Език на производството: португалски
Запитваща юрисдикция
Tribunal Arbitral Tributário (Centro de Arbitragem Administrativa - CAAD)
Страни в главното производство
Жалбоподател: Super Bock Bebidas SA
Ответник: Autoridade Tributária e Aduaneira
Диспозитив
Член 17, параграф 6 от Шеста директива 77/388/ЕИО на Съвета от 17 май 1977 година относно хармонизиране на законодателствата на държавите членки относно данъците върху оборота — обща система на данъка върху добавената стойност: единна данъчна основа, и член 168, буква а) и член 176 от Директива 2006/112/ЕО на Съвета от 28 ноември 2006 година относно общата система на данъка върху добавената стойност трябва да се тълкуват в смисъл, че не допускат законодателство на държава членка, влязло в сила към датата на присъединяването ѝ към Европейския съюз, съгласно което изключенията от правото на приспадане на данъка върху добавената стойност, с който се облагат разходите, по-специално за настаняване, храна, напитки, лизинг на автомобили, горива и пътни такси, се прилагат и когато е установено, че посочените разходи са направени във връзка с придобиването на стоки и услуги, използвани за нуждите на облагаемите сделки.
____________
1 ОВ C 54, 17.2.2020 г.